35. schôdza NR SR - 7.deň - A. dopoludnia
Dátum: 2025-06-05
Poslanec: Vančo, Branislav (PS)
Druh vystúpenia: Vystúpenie v rozprave

16. Ďakujem za slovo, pán predsedajúci. Vážené kolegyne, vážení kolegovia, generálny prokurátor je známy ako pán všemocný, má kompetencie, ktoré v podstate sú väčšie ako akýkoľvek, akýkoľvek štátny orgán, ktorý tu máme, nehovoriac o tom, že jeho postavenie je taktiež neohrozené. Zjednodušene povedané, generálny prokurátor môže v rámci prokuratúry všetko a nemusí nič. Nemusí nič preto, že mu nehrozí žiadne vyvodenie zodpovednosti za súčasných zákonných podmienok. Preto predkladáme tento návrh zákona, aby sme sfunkčnili disciplinárne konanie voči generálnemu prokurátorovi, ak zlyháva. Pozrime sa do histórie, ako tento inštitút fungoval. Za celú históriu Slovenskej republiky nebol iniciovaný ani jeden disciplinárny návrh voči generálnemu prokurátorovi, to znamená, ani nikdy nemohla byť vyvodená zodpovednosť za jeho zlyhania. Nikdy sa riadne nevyšetrilo, či generálny prokurátor zlyhal vo svojej práci, alebo nie. Zostali pochybnosti, zostala frustrácia a spravodlivosti nebolo učinené za dosť. A to nielen voči tým, čo sa cítili poškodení postupom generálneho prokurátora, ale možno aj voči generálnym prokurátorom samotným, kedy vo vzduchu zostali rôzne obvinenia bez toho, aby bolo súdom alebo disciplinárnym senátom povedané, či generálny prokurátor zlyhal, alebo nie. Tento stav je dlhodobo neudržateľný, tak ako je neudržateľný celý systém prokuratúry, ktorý tu máme ešte z čias socializmu. Je to možno jediný systém, ktorý za celú históriu Slovenskej republiky neprešiel, neprešiel zásadnou reformou. Stále máme na čele generálneho prokurátora, ktorý, ktorého postavenie je všemocné. Tvári sa nezávislo, ale pritom všetky voľby generálneho prokurátora prebiehali pod obrovským politickým tlakom a každá vládna garnitúra sa snažila mať svojho generálneho prokurátora. Takého generálneho prokurátora, ktorý môže všetko a nemusí nič, pretože mu nič nehrozí, žiadne, ani len disciplinárne konanie. Dnes tu máme, dnes tu máme návrh, ktorý má sfunkčniť aspoň začiatok toho disciplinárneho konania, nech sa prejednajú podozrenia zo zlyhania generálneho prokurátora. Nejde priamo o vyvodenie zodpovednosti, ale len o to, aby generálny prokurátor podliehal vôbec disciplinárnemu konaniu, čo sa dnes v praxi a v histórii slovenskej praxi nedeje. Keď si to zoberieme na základe tohto stavu, v podstate neexistuje účinná kontrola voči generálnemu prokurátorovi, voči jeho konaniu, voči jeho rozhodnutiam. On rozhodne a všetci sa môžeme postaviť na hlavu. ----------------------------------------- 16-2 Napríklad ako tento rok, kedy generálny prokurátor zmaril poslanecký prieskum na generálnej prokuratúre, ktorý sa konal kvôli podozreniam v súvislosti so zrušením ÚŠP a jeho rozhodnutiami jednak týkajúcich sa káuz, prideľovania káuz, rozdeľovania bývalých špeciálnych prokurátorov na rôzne odbory, ktorí sami verejne hovorili o tom, aké pochybenia, aké pochybenia sa v rámci tohto transferu udiali. Generálny prokurátor nám nedovolil sa stretnúť na oficiálnej pôde s týmito prokurátormi, ktorí tieto podozrenia vzniesli. Nedovolil nám stretnúť sa ani s prokurátormi útvaru alebo odboru závažnej kriminality, ktorý mal nahradiť Úrad špeciálnej prokuratúry. Pohŕdal parlamentom, čo v demokracii je niečo neslýchané. Keď sa pozrieme do iných štátov, toto si naozaj nikto nedovolí. Pokiaľ parlament vykonáva poslanecký prieskum, na ktorý má právo zo zákona, tak každý v tejto republike sa musí podriadiť tomuto prieskumu, každý okrem generálneho prokurátora, pretože jemu nič nehrozí. A preto sme priniesli tento návrh, aby generálny prokurátor sa necítil už ako niekto, kto je neohroziteľný, ale aby sa cítil ako zodpovedný štátny úradník, ktorým v skutočnosti je. On nemá byť neohrozený všemocný panovník, on je štátny úradník. Má byť nezávislý, samozrejme, ale minimálne musí odpovedať na otázky, musí zdôvodňovať svoje rozhodnutia. Veď sa pozrime na to, ako klesla dôveryhodnosť prokuratúry za posledné roky. A to bola naozaj nízka už pred tým, ako nastupoval súčasný generálny prokurátor. A ide to stále nižšie. A je to najmä kvôli tomu, že neexistuje reálna kontrola a vyvodzovanie zodpovednosti. Preto vás žiadam o podporu tohto návrhu, a teda nielen opozičných poslancov a poslankyne, ale aj koaličných, pretože je to aj vo vašom záujme. Pretože nie vždy budete v koalícii, nie vždy budete mať väčšinu, naopak, budú situácie, alebo môžu nastať situácie, kedy budete vďačný, že ste tento návrh podporili. Ďakujem pekne.